V. Veteška, podpredseda NR SR: (2004-03-09):
L. Polka, poslanec: Vážený pán predsedajúci, vážený pán minister, vážené panie poslankyne, páni poslanci, dovoľte mi, aby som vás oboznámil so spoločnou správou výborov Národnej rady Slovenskej republiky o prerokovaní vládneho návrhu zákona, ktorým sa mení a dopĺňa zákon č. 73/1998 Z. z. o štátnej službe príslušníkov Policajného zboru, Slovenskej informačnej služby, Zboru väzenskej a justičnej stráže a Železničnej polície v znení neskorších predpisov. Výbor Národnej rady Slovenskej republiky pre obranu a bezpečnosť ako gestorský výbor k návrhu zákona podáva Národnej rade Slovenskej republiky v súlade s § 79 ods. 1 zákona Národnej rady o rokovacom poriadku v znení neskorších predpisov, spoločnú správu výborov Národnej rady. 1. Národná rada Slovenskej republiky uznesením č. 738 z 23. januára 2004 pridelila predmetný vládny návrh zákona týmto výborom: ústavnoprávnemu výboru, Výboru Národnej rady pre veci sociálne a bývanie, Výboru Národnej rady pre zdravotníctvo a Výboru Národnej rady Slovenskej republiky pre obranu a bezpečnosť ako výboru gestorskému. Výbory prerokovali predmetný návrh zákona v lehote určenej uznesením Národnej rady Slovenskej republiky. Poslanci Národnej rady, ktorí nie sú členmi určených výborov, neoznámili v určenej lehote gestorskému výboru žiadne stanovisko k predmetnému návrhu zákona v zmysle § 75 ods. 2 zákona o rokovacom poriadku. 2. Ústavnoprávny výbor Národnej rady Slovenskej republiky neprijal uznesenie k predmetnému vládnemu návrhu zákona, nakoľko nezískal podporu potrebnej nadpolovičnej väčšiny prítomných poslancov. Z celkového počtu 11 poslancov bolo prítomných 9, za návrh uznesenia nehlasoval nikto, nikto nehlasoval proti návrhu a 9 poslancov sa zdržalo hlasovania. Iné návrhy podané neboli. Ostatné výbory Národnej rady Slovenskej republiky, ktoré rokovali o tomto návrhu, vo svojich uzneseniach súhlasili s predmetným vládnym návrhom zákona a odporučili Národnej rade Slovenskej republiky vládny návrh zákona schváliť s pripomienkami, ktoré máte uvedené v spoločnej správe pod bodmi 1 až 29. Chcel by som vás, vážené pani poslankyne, páni poslanci, upozorniť na tlačovú chybu v bode 2. Prosím, opravte si text, bod 13 sa vypúšťa, nie bod 14, ale bod 13 sa vypúšťa. Je to tlačová chyba, ktorú je potrebné vziať na vedomie. Gestorský výbor na základe stanovísk výborov k vládnemu návrhu zákona, ktorým sa mení a dopĺňa citovaný zákon o štátnej službe príslušníkov Policajného zboru a tak ďalej, v znení neskorších predpisov, tlač 496, vyjadrených v ich uzneseniach uvedených pod bodom 3 tejto správy a v stanoviskách poslancov vyjadrených v rozprave k tomu návrhu zákona v súlade s § 79 ods. 3 a § 83 zákona Národnej rady o rokovacom poriadku v znení neskorších predpisov odporúča Národnej rade Slovenskej republiky predmetný návrh zákona schváliť v znení schválených pozmeňujúcich a doplňujúcich návrhov prednesených v rozprave. Spoločná správa výborov Národnej rady k vládnemu návrhu zákona bola prerokovaná a schválená uznesením Výboru Národnej rady Slovenskej republiky pre obranu a bezpečnosť č. 213 na jeho 30. schôdzi. Chcel by som vás informovať, že gestorský výbor odporúča body 1 až 29 schváliť s výnimkou bodov 8, 18, 22 a 26. Tieto výbor odporúča neschváliť. Pán predsedajúci, skončil som.